Author: Kappillani

ALLA JDAWWAL BIL-KELMA TIEGĦU
“Ġesù qal lid-dixxipli tiegħu: ‘Smajtu x’intqal, ‘Ħobb lil għajrek u obgħod lill-għadu tiegħek.’ Imma jiena ngħidilkom: Ħobbu lill-għedewwa tagħkom, u itolbu għal dawk li jippersegwitawkom, biex tkunu wlied Missierkom li hu fis-smewwiet.’”
Mill-Evanġelju skont San Mattew, kapitlu 5, versi 43-45a
L-IMGĦAMMED JIRRIFLETTI
“Veru li bil-maħfra, bl-imħabba lejn l-għadu, aħna nsiru iżjed fqar, għaliex l-imħabba tfaqqarna; imma faqar bħal dan hu żerriegħa li tagħmel il-frott u li għandha l-qawwa li ġġib l-imħabba fl-oħrajn; il-faqar ta’ Ġesù sar għajn ta’ fidwa, sar rikkezza għalina lkoll… Jalla l-Mulej jagħtina dan l-għerf li mhux għerf ħafif imma hu għerf sabiħ għaliex jagħmilna nixbhu lill-Missier li jtalla’ x-xemx tiegħu fuq il-ħżiena u fuq it-tajbin.”
Papa Franġisku, Meditazzjoni, META TAĦFER LILL-GĦEDEWWA TIEGĦEK ISSIR TIXBAH LIL ĠESÙ, Dar Santa Marta, Vatikan, 18 ta’ Ġunju 2013

L-IMGĦAMMED JISTAQSI LILU NNIFSU
+ Fil-mod ta’ kif nitratta lill-oħrajn jien għadni nuża r-riga tat-Testment il-Qadim?
+ Xi sforz nagħmel biex nirreżisti lill-mibegħda li xi drabi nħoss lejn min jonqosni?
L-IMGĦAMMED JINTAFA’ QUDDIEM IL-MULEJ
Li lil xi ħadd li tħoss li għamillek il-ħsara titrattah bħallikieku għamillek il-ġid, din tqila wisq, Mulej!
Atteġġjament bħal dan
iżarma lil kull min ikollu l-gazz jagħmlu tiegħu. Imma mhux anki lilek iżarma kull darba li lili titrattani bħallikieku jien imħabba biss għandi għalik?
Mhux dan hu l-atteġġjament waħdieni li jagħmel il-mirakli
fil-qlub tagħna l-bnedmin?
Għalhekk nitolbok: kabbar fija r-rieda li, bil-grazzja tiegħek,
insir nixbah lilek f’dan ukoll.

28 ta’ Frar 2015 MIXJA LEJN L-GĦID IL-KBIR (11) IS-SIBT TAL-EWWEL ĠIMGĦA TAR-RANDAN